Saya mau tau Penerimaan dari Aksara (album). Jelaskan dalam bahasa melayu

Album ini berada di pasaran sebulan lewat daripada album solo Siti Nurhaliza berjudul Prasasti Seni namun lagu "Pulangkan" terlebih dahulu meraih populariti di carta radio berbanding lagu "Dialah Di Hati" nyanyian Siti. Sungguh pun begitu, hasil jualan album "Prasasti Seni" lebih memberansangkan berbanding album "Aksara" biarpun kedua-dua album silih berganti memasuki Top 10 Carta RIM dan kemudiannya menerima pensijilan platinum.  Walau bagaimanapun album "Aksara" tidak memasuki carta RIM pada minggu pertama dipasaran disamping persaingan dari album "Prasasti Seni" yang masuk minggu keenam di kedudukan pertama carta tersebut. Hanya pada minggu pertama 8 Jun 2004 iaitu minggu ketiga album ini dipasaran ia melonjak terus ke tempat kedua melayakkan album ini menerima anugerah emas oleh BMG. Album ini terjual sebanyak 30,000 sepanjang 6 bulan pertama (melayakkan pensijilan emas) pada tahun 2004 dan hingga kini telah terjual sebanyak 75,000 unit (sekaligus mendapat pensijilan platinum).

Lagu "Pulangkan" merajai majoriti carta muzik di Malaysia ekoran populariti filem seram Pontianak Harum Sundal Malam serta ia merupakan lagu pertama Misha yang diperdengarkan pasca kejayaan album debut. Misha meraikan kemunculan album keduanya dengan mengadakan persembahan istimewa secara live di Planet Hollywood pada 23 & 24 Mei 2004 yang dihadiri ribuan peminat. Single kedua "Dedebu Cinta" meraih kedudukan Top 10 di majoriti carta muzik termasuk Red 104.9 fm dan Muzik.fm serta tiga minggu menjuarai carta Muzik Muzik. "Dedebu Cinta" juga menjadi single utama di pasaran Indonesia . Single ketiga iaitu "Tak Ingin Lagi" (menampilkan Shazee Ishak tidak mendapat siaran meluas akibat dibayangi populariti dua buah single pertama namun meraih kedudukan juara di stesen radio untuk belia - XFresh FM. Misha mempersembahkan lagu "Dedebu Cinta" ketika Anugerah Era 2004 dalam medley persembahannya bersama Anuar Zain, Ning Baizura & Glenn Fredley. Di majlis yang sama Misha diangkat sebagai penyanyi wanita paling popular tahun 2004 menerusi anugerah Vokal Wanita Pilihan menewaskan antara lain Siti Nurhaliza dan Krisdayanti.  Single seterusnya "Riwayat Cinta" dikeluarkan sempena pemilihan lagu tersebut sebagai lagu tema filem debut lakonan Misha iaitu Gerak Khas 3 arahan Yusof Haslam pada 5 Februari 2005. Ketika itu nama Misha berada di puncak setelah kejayaan lagu "Pulangkan" di beberapa majlis anugerah. Penerbit Adnan Abu Hassan bertindak memberikan sebuah lagi lagu nyanyian Misha yang disifatkan sebagai berpotensi untuk hits iaitu "Tiada Lagi Tangisan" kepada penyanyi yang lebih senior iaitu Aishah. Lagu tersebut merupakan comeback penyanyi unggul 90an tersebut selepas 5 tahun menghilang, akibatnya lagu nyanyian Aishah itu bersaing populariti dengan lagu "Riwayat Cinta".

Secara keseluruhan album "Aksara" merupakan album yang disebut-sebut sepanjang tahun 2004 dan ia dicalonkan dalam 4 kategori di Anugerah Industri Muzik termasuk pencapaian membanggakan dicalonkan dalam kategori Rakaman Album Terbaik. Lagu "Pulangkan" diangkat sebagai Juara Kategori Balada dan Persembahan Vokal Terbaik di Anugerah Juara Lagu sementara lagu-lagu lain yang tidak dijadikan single seperti "Tiada Aku Mengerti" & "Lara Hati" meraih perhatian secara digital di internet dan mobile.